REGULAMENTUL (CE) NR. 54/2009 AL COMISIEI
din 21 ianuarie 2009
de modificare a Regulamentului (CE) nr. 669/97 al Consiliului în ceea ce privește deschiderea și gestionarea unor contingente tarifare comunitare pentru anumiți pești și anumite produse pescărești originare din Insulele Feroe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 669/97 al Consiliului din 14 aprilie 1997 privind deschiderea și modul de gestionare a contingentelor tarifare comunitare pentru anumiți pești și anumite produse pescărești originare din insulele Feroe și de definire a anumitor norme de modificare și de adaptare a măsurilor menționate respective, precum și de abrogare a Regulamentului (CE) nr. 1983/95 (1), în special articolul 5 alineatul (1),
întrucât:
(1)
Decizia nr. 2/2008 a comitetului mixt CE-Danemarca/Insulele Feroe (2008/957/CE) (2) a modificat tabelele I și II din anexa la protocolul nr. 1 al acordului încheiat între Comunitatea Europeană, pe de o parte, și guvernul Danemarcei și guvernul local al Insulelor Feroe, pe de altă parte.
(2)
Protocolul nr. 1 modificat al acordului prevede trei noi contingente tarifare anuale pentru importul în Comunitate a anumitor pești și produse pescărești originare din Insulele Feroe. Noile contingente tarifare urmează să se aplice de la 1 septembrie 2008. În vederea punerii în aplicare a acestor noi contingente tarifare este necesară adaptarea listei de pești și produse pescărești supuse contingentelor tarifare stabilite în Regulamentul (CE) nr. 669/97.
(3)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3) prevede un sistem de gestionare a contingentelor tarifare destinate a fi utilizate în ordinea cronologică a datelor de acceptare a declarațiilor vamale. Din motive de simplificare și pentru a asigura o gestionare eficientă, realizată în strânsă cooperare între autoritățile din Insulele Feroe, autoritățile vamale din statele membre și Comisie, sistemul de gestionare menționat ar trebui să se aplice contingentelor tarifare stabilite în Regulamentul (CE) nr. 669/97.
(4)
Pentru anul 2008, volumele contingentelor tarifare prevăzute în prezentul regulament ar trebui calculate pro rata din volumele de bază stabilite în Decizia nr. 2/2008 (2008/957/CE), proporțional cu perioada din an care s-a scurs înainte de aplicarea contingentelor tarifare.
(5)
Prin urmare, Regulamentul (CE) nr. 669/97 ar trebui modificat în consecință.
(6)
În conformitate cu Decizia nr. 2/2008 (2008/957/CE), noile contingente tarifare urmează să se aplice începând cu 1 septembrie 2008. Prin urmare, prezentul regulament ar trebui să se aplice de la aceeași dată.
(7)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 669/97 se modifică după cum urmează:
1.
Articolul 2 se înlocuiește cu următorul text:
„Articolul 2
Contingentele tarifare prevăzute în prezentul regulament se gestionează în conformitate cu articolele 308a, 308b și 308c din Regulamentul (CEE) nr. 2454/93.”
2.
Anexa se modifică conform anexei la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 septembrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 ianuarie 2009.